
OPĆINA ŽAKANJE

OPĆINSKO VIJEĆE


KLASA: 322-01/26-01/1 
URBROJ: 2133-22-01-26-1
Žakanje, 15.06.2026.
Temeljem članka 30. Statuta Općine Žakanje („Službeni glasnik Općine Žakanje“, 01/21) Općinsko vijeće Općine Žakanje na 8. sjednici održanoj 15.06.2026. godine donosi
ODLUKU
O SUFINANCIRANJU CIJEPLJENJA DOMAĆIH ŽIVOTINJA 
U SVRHU SPRJEČAVANJA POJAVE BOLESTI PLAVOG JEZIKA 
NA PODRUČJU OPĆINE ŽAKANJE U 2026. GODINI

Članak 1.

Ovom Odlukom utvrđuju se uvjeti, način i visina sufinanciranja troškova cijepljenja domaćih životinja u svrhu sprječavanja pojave bolesti plavog jezika na području Općine Žakanje tijekom 2026. godine.

Članak 2.

Cilj sufinanciranja je zaštita zdravlja domaćih životinja, sprječavanje pojave i širenja bolesti plavog jezika te očuvanje stočarske proizvodnje na području Općine Žakanje.

Članak 3.

Pravo na sufinanciranje imaju poljoprivrednici registrirani pri Agenciji za plaćanje u poljoprivredi, ribarstvu i ruralnom razvoju, koji imaju sjedište/prebivalište na području Općine Žakanje, koji podmiruju sve obveze prema Općini Žakanje i prema proračunu RH te koji su namjenski utrošili ranije dodijeljene potpore Općine Žakanje.

Sukladno Zakonu o poljoprivredi poljoprivrednik je fizička ili pravna osoba ili skupina fizičkih ili pravnih osoba koja obavlja poljoprivrednu djelatnost na području Republike Hrvatske, a obuhvaća sljedeće organizacijske oblike: obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadruga registrirana za obavljanje poljoprivredne djelatnosti te druga pravna osoba (u nastavku: poljoprivredna gospodarstva).

Za korisnike potpora koji su u sustavu PDV-a, troškovi PDV-a nisu prihvatljivi za odobravanje potpore.

Članak 4.

Općina Žakanje financirat će troškove cijepljenja domaćih životinja protiv bolesti plavog jezika u iznosu od 100 % opravdanih troškova cijepljenja.
Opravdanim troškovima smatraju se troškovi nabave cjepiva i usluge cijepljenja provedeni od strane ovlaštene veterinarske organizacije.

Članak 5.

Jedinstveni upravni odjel raspisat će Javni poziv za podnošenje zahtjeva za financiranje troškova cijepljenja domaćih životinja protiv bolesti plavog jezika u skladu s ovom Odlukom u kojem će se utvrditi rokovi i postupak podnošenja zahtjeva za financiranje s pripadajućom dokumentacijom.

Prijave se podnose isključivo putem web aplikacije, objavljene na internetskoj stranici Općine Žakanje. Online prijava mora biti u cijelosti popunjena te se istoj prilaže obavezna dokumentacija u elektronskom obliku.

Članak 6.

Za ostvarivanje prava na sufinanciranje korisnik podnosi zahtjev Općini Žakanje uz koji prilaže:
· presliku rješenja upisa u Upisnik poljoprivrednika/poljoprivrednih gospodarstava, odnosno drugi odgovarajući registar ili preslika identifikacijske kartice gospodarstva;
· ispis podataka o domaćim životinjama iz Jedinstvenog registra domaćih životinja
· račun ili drugi vjerodostojni dokaz o izvršenom cijepljenju,
· broj računa (IBAN) za isplatu sredstava.
U slučaju nepotpunog zahtjeva Jedinstveni upravni odjel o tome obavještava podnositelja zahtjeva i traži njegovu dopunu. Po potrebi, Jedinstveni upravni odjel može zatražiti i dodatnu dokumentaciju i obrazloženja, o čemu će izvijestiti tražitelja potpore.

Na temelju provedenog postupka ocjene prijave Općinski načelnik će donijeti Odluku o dodjeli potpore za financiranje troškova cijepljenja domaćih životinja u svrhu sprječavanja pojave bolesti plavog jezika na području Općine Žakanje tijekom 2026. godine .

Potpore se isplaćuju na IBAN korisnika na osnovu podnesenog zahtjeva i izdane odluke nakon što se iz dostavljene dokumentacije utvrdi da su zadovoljeni propisani uvjeti.

Članak 7.

Zadužuje se Jedinstveni upravni odjel Općine Žakanje za provedbu ovog Programa.
Sredstva za provedbu ove Odluke osigurana su u Proračunu Općine Žakanje za 2026. godinu.

Članak 8.

Ova Odluka stupa na snagu osmog dana od dana objave u „Službenom glasniku Općine Žakanje“.

OPĆINSKOG VIJEĆA

